49. schôdza NR SR - 5.deň - A. dopoludnia
Dátum: 2026-04-21
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

83. Ďakujem pekne, milí kolegovia, kolegyne. Pre občanov Slovenskej republiky, ktorí pozerajú toto rokovanie parlamentu Národnej rady alebo ktorí to pozerajú zo záznamu, tak chcem uviesť, že poslanci vládnej koalície, ktorí si schválili dnes, že chcú rokovať dlhšie v parlamente a skrátili obedňajšiu prestávku, tak momentálne tu sedia traja. Tu je asi, aby ste si vedeli predstaviť, tu je ten ich záujem o to - rokovať, pracovať, pracovať pre vás za kráľovské platy, ktoré poberajú od vás občanov, ktorí sa každý jeden skladáte dennodenne zo svojich odvodov, poctivo driete, vy si nemôžete skrátiť obedňajšiu prestávku o hodinu len tak jedným hlasovaním a potom ešte ani do tej roboty neprídete, ale takto tí vaši zvolení zástupcovia sa správajú k vám, k občanom Slovenskej republiky, aby to bolo zrejmé, utorok, pracovný deň, 12.21 hodina. No a teraz prejdem, keďže mám ešte nejakých osem minút, teraz prejdem k bodu programu, o ktorom rokujeme, ktorý sme priniesli v rámci Hnutia SLOVENSKO na túto schôdzu, a poobede už jednoducho nebudeme mať možnosť rokovať, pretože vládni poslanci opäť prišli a úplne arogantne si povedali, že predradia svoje zákony, aby o zákonoch opozície, o našich zákonoch Hnutia SLOVENSKO, o ktorých sme mali dnes diskutovať, 30 bodov sme tu mali, niektoré aj viac ako rok, tak sa opäť rokovať nebude, pretože vládni poslanci si povedali, že oni si predradia svoje zákony a vy sa ostatní a my sa v podstate ostatní v opozícii môžeme postaviť na hlavu. Takže takto to funguje, táto vládna koalícia, a takto sa aj správa k rokovaciemu poriadku. Čo sa týka návrhov, ktoré sú spojené, zlúčené do jednej rozpravy, jeden hovorí o tom, aby sme naspäť zaviedli a vrátili daňový bonus 200 eur na dieťa. Áno, je to tá vlajková loď Hnutia SLOVENSKO, ktorý sme presadili ešte počas minulej vlády. Áno, je to presne ten zákon, ktorý, keď sme ho schválili na vláde, tak po vláde náš koaličný partner Richard Sulík povedal, že v poriadku, nech to ide do parlamentu, nech sa to tu schváli, oni to nebudú považovať za porušenie koaličnej zmluvy, to si viete dohľadať v médiách, a tak sme do toho aj išli. Áno, prišli sme do parlamentu a dali sme to do pléna s tým, že chceme pomôcť rodinám s deťmi, pretože si uvedomujeme, že je tu obrovský problém s demografiou, uvedomujeme si, že po tých pätnástich rokoch vlády Roberta Fica, vtedy to bolo tuším 13 rokov, je tu obrovský problém s rodením detí, lebo ľudia, mladí ľudia nemajú istotu priviesť tieto deti tuná na Slovensko, do tohto štátu, do týchto podmienok. Preto sme prišli s tým revolučným riešením, pomôcť takto týmto rodinám s deťmi. Áno, schválili sme aj tehotenský príspevok. Áno, schválili sme aj rodičovský dôchodok. Presne ten princíp troch grošov, že keď zarobím tri groše, niečo si odložím, niečo dám tým rodičom, ktorí ma vychovali a z niečoho žijem. Presne o tom to bolo, aby rodičia si povedali, áno, aj keď sú ťažké časy, môžeme si dovoliť mať to dieťa, lebo tie deti sú pre nás život, pre celú republiku. A tehotenský príspevok bol presne na to prijatý, aby tehotné mamičky si povedali, áno, donosím to dieťa, nepôjdem na tú interrupciu a porodím ho, pretože zvládnem to. Aj keby mala nejaké problémy, možnože ju opustí partner, manžel, ktokoľvek. No a rodičovský dôchodok bol nastavený presne tak, aby sme férovo a transparentne odovzdali tým rodičom to, čo oni za svojho života dali nám, pretože keď sa nejaký rodič, nejakí rodičia rozhodli, že budú mať deti a priviedli ich, vychovali, dali do toho množstvo energie na úkor toho, že by robili kariéru, na úkor toho, že by zarábali obrovské peniaze, tak ten štát im to má vrátiť a o tom bol rodičovský dôchodok. Ten, kto mal jedno dieťa, mal nejakú sumu za to, čo to dieťa vyprodukovalo na Slovensku, keď tu pracovalo, a v tých daniach sa mu to čiastočne k tomu dôchodku prirátalo. Kto mal dve deti, mal toho viac. Kto mal tri, ešte viac. A takto je to fér. Takto by to malo byť. A veľa dôchodcov ocenilo ten rodičovský dôchodok. Veľa rodín s deťmi ocenilo daňový bonus na dieťa a veľa tehotných mamičiek ocenilo, že dostali počas našej vlády, počas vlády Igora Matoviča, ten tehotenský príspevok, ktorý sa teraz blíži k 400 eurám za mesiac. No a čo urobila vláda Roberta Fica? Čo urobil Robert Fico pred voľbami? Čo urobil Pellegrini pred voľbami, Andrej Danko? Rozprávali ľuďom, že ich sa nedotknú žiadne zmeny, že oni ľuďom nezoberú nič, že všetko im ostane tak, ako to bolo za vlád Igora Matoviča. A ľudia si povedali, super, ideme ich voliť, tých smerákov, však prečo nie, keď nám to nezoberú? Ľudia išli, volili. Dnes tu je vláda Roberta Fica pätnásty rok a aká je realita? Choďte sa opýtať, páni vládni poslanci, choďte medzi tých ľudí, choďte do tých rodín, choďte sa spýtať tých dôchodcov, že či ste dodržali svoje slovo, to, čo ste rozprávali pred voľbami ústami vášho predsedu Roberta Fica, predsedu vlád, predsedu, ktorý tu vládne najdlhšie zo všetkých, premiéra Slovenskej republiky. Vy ste tých ľudí jednoducho oklamali, obabrali a podviedli. Toto je pravda. A ja nerozumiem, prečo vy ešte stále si myslíte, že vy ste niečo viac ako ľudia. Ministri tejto vlády si myslia, že oni sú niečo viac. A na úkor týchto ľudí, ktorým zobrali tie či daňové bonusy, či rodičovské dôchodky, tak na úkor týchto ľudí si oni nemajú hanbu zdvojnásobiť platy, zadlžiť Slovensko a ešte aj vytvárajú väčší a väčší dlh a ešte rozdávajú tu kamarátom dotácie krížom-krážom, ako keby sa nič nedialo. Predražené projekty. Mohli by sme sa baviť o tých nezmyselných predražených lietadlách, o tej Kaliňákovej Kukurici, o tom, ako vyvážate neskutočne veľa, viac ako, myslím, že do troch miliárd vyváža sa zo Slovenska zbraní a munície. A pred voľbami - ani náboj na Ukrajinu . A aké sú z toho dane? Ako zdaňujete ten zbrojný priemysel? Ako zdaňujete hazard? Nijak. Nijak. A hovoríte, že chýbajú peniaze v rozpočte. Nejaké odrobinky si tam zoberiete, že by sa nepovedalo z toho hazardu, ale tak, ako by ste to mohli zdaniť, tak ako sme to rozprávali, či už podľa vzoru Rakúska alebo podľa vzoru Poľska, tam sa už neodvážite, tam už nepôjdete proti hazardnej loby. To isté pri Kaliňákovi, pri tom zbrojnom priemysle. Nikto z vás si nedovolí prísť s návrhom zdaniť zbrojný priemysel na Slovensku. Prečo? Bojíte sa toho Kaliňáka? Tu Šutaj Eštok príde, trošku zasmradí, porozpráva, že on už ide na tú vládu a na tú koaličnú radu, lebo príde s návrhom zdaniť zbrojný priemysel na Slovensku a ako to skončí? Nula, pán Šutaj Eštok, nula. A ďalšie reči by sme mohli počúvať, ktoré Šutaj nasľuboval, Šutaj Eštok. Pamätajú si možno policajti, ktorým sľuboval dozadu rok-dva, on, minister vnútra, položí hlavu na klát, bude boxovať za tých policajtov, aby mali lepšie platy. Aký je výsledok? Nula, Šutaj Eštok. A takto by sme mohli ísť ďalej. Jeden minister po druhom. Sľuby, sľuby, sľuby a skutek utek. A potom tu vidíme slayády za 17 miliónov. Potom tu vidíme záchrankové tendre za dve miliardy. Potom tu vidíme rozdávanie dotácií rôznym kamarátom, asistentom poslancom krížom-krážom a za odmenu ešte vykopnú toho Kmeca na veľvyslanca do Ríma. Normálne že sa smejete tým ľuďom do očí a myslíte si, že toto ľudia vám nejak zožerú, že zase príde Fico pred voľbami, natočí nejaké video a zaklame ľuďom a bude tu strašiť migrantami, ako tu dneska predviedol ten neborák Šutaj Eštok? Nie, nie, už tu nebude Orbán, ktorý vám bude posielať tých migrantov. Nie, nie. Túto fintu už neurobíte, nezopakujete. Jasné, že budete skúšať. Jasné, že budete od Vladimíra Putina brať noty a budete sa snažiť to nejak sfalšovať, zmanipulovať. Ale ja vám tu hovorím z tohto miesta, ako tu stojím, že vy v tých voľbách dostanete taký világoš za to všetko, čo robíte, že to je Orbán, Viktor Orbán, to ešte utrpel veľmi dobrú porážku oproti tomu, čo vám vystavia ľudia na Slovensku. Tu ako stojím, vám to hovorím, lebo vy nerobíte nič pre ľudí, len pre seba a pre svojich kamarátov a pre obžalovaného tu podpredsedu parlamentu Tibora Gašpara. Kde sme sa to ocitli? S Pánom Bohom, Slovensko. Ďakujem pekne. (Potlesk.)